b'\n_START_ARTICLE_\nJohn Fowles\n_START_SECTION_\nBiografie\n_START_PARAGRAPH_\nJohn Fowles s-a n\xc4\x83scut \xc3\xaen 1926 la Leigh-on-Sea, \xc3\xaen comitatul Essex din Anglia, ca fiu al lui Robert John Fowles \xc8\x99i al lui Gladys May Richards. Dup\xc4\x83 ce a urmat cursurile Universit\xc4\x83\xc8\x9bii din Edinburgh, \xc3\xaen 1950 a ob\xc8\x9binut o diplom\xc4\x83 de master of arts \xc3\xaen literaturile francez\xc4\x83 \xc8\x99i german\xc4\x83 la Oxford._NEWLINE_Atunci avea s\xc4\x83-i descopere pe existen\xc8\x9biali\xc8\x99tii francezi \xc8\x99i pe promotorii Noului Roman. A predat literatura francez\xc4\x83 la New College, Oxford, a fost profesor de limba \xc8\x99i literatura englez\xc4\x83 la Universitatea din Poitiers, apoi la Colegiul Anargyrios de pe insula greceasc\xc4\x83 Spetsai (experien\xc8\x9ba evocat\xc4\x83 \xc3\xaen romanul Magicianul), pentru ca, \xc3\xaentre 1954 si 1963, s\xc4\x83 predea literatura englez\xc4\x83 la Colegiul St. Godric din Londra. Este considerat de criticii englezi drept unul dintre reprezentan\xc8\x9bii principali ai postmodernismului britanic.\n_START_SECTION_\nRomancierul\n_START_PARAGRAPH_\nJohn Fowles a dob\xc3\xa2ndit recunoa\xc8\x99terea interna\xc8\x9bional\xc4\x83 o dat\xc4\x83 cu apari\xc8\x9bia primului s\xc4\x83u roman, Colec\xc8\x9bionarul (1963), al c\xc4\x83rui succes de public i-a \xc3\xaeng\xc4\x83duit s\xc4\x83 se dedice \xc3\xaen \xc3\xaentregime scrisului. A primit de \xc3\xaendat\xc4\x83 \xc8\x99i elogiile criticii, fiind considerat un scriitor cu o for\xc8\x9b\xc4\x83 imaginativ\xc4\x83 \xc8\x99i inovatoare excep\xc8\x9bional\xc4\x83, reputa\xc8\x9bie pe care urm\xc4\x83toarele sale romane au confirmat-o: Magicianul (1966; edi\xc8\x9bie revizuit\xc4\x83 \xc3\xaen 1977), Iubita locotenentului francez (1969), Daniel Martin (1977), Mantisa (1982), Omida (1985). _NEWLINE_Scriitor prolific, admirator al lui Thomas Hardy \xc8\x99i al lui D.H. Lawrence \xc8\x99i deopotriv\xc4\x83 al lui Joseph Conrad \xc8\x99i al lui Thomas Pynchon, pasionat de \xc8\x99tiin\xc8\x9bele naturii, istorie \xc8\x99i ocultism, \xc8\x99i autor \xc3\xaen egal\xc4\x83 m\xc4\x83sur\xc4\x83 de volume de eseuri (Aristocra\xc8\x9bii, 1964), nuvele (Turnul de abanos, 1974), poezii, traduceri, prefe\xc8\x9be, cronici literare \xc8\x99i comentarii la albume de art\xc4\x83 fotografic\xc4\x83, John Fowles a tr\xc4\x83it \xc8\x99i a scris \xc3\xaen Lyme Regis, Dorset. Fowles declara \xc3\xaen 1998, cu ocazia lans\xc4\x83rii volumului de eseuri G\xc4\x83uri de vierme, "Nu m\xc4\x83 intereseaz\xc4\x83 c\xc3\xa2tu\xc8\x99i de pu\xc8\x9bin s\xc4\x83 fiu un scriitor faimos... A\xc8\x99 vrea doar s\xc4\x83 fiu un ins care a contribuit la perpetuarea enorm de dificilului me\xc8\x99te\xc8\x99ug de a scrie romane".'